Ørnebjerg brev 2. halvår 2019

Hej spejder og forælder

Så er det snart tid til at starte spejderiet op igen efter en lang sommerferie og et par fede sommerlejre for gruppens spejdere.

Som noget nyt er jeg startet som Ørnebjergs gruppeleder og vil gerne på gruppens vegne takke Karsten for hans indsats på posten.

Kommunikation

Vi er i ledergruppen enige om at sætte fokus på kommunikation (på flere planer og områder) den næste tid – bl.a. derfor denne lidt lange mail. Det er min plan at sende et sådan ”Ørnebjerg brev” to gange om året (efter sommer- og juleferien) både for at give informationer og for at give indblik i det vi pt. har gang i. Vi vil også fremover være mere skarpe på at holde hjemmesiden opdateret og kalenderen vil være opdateret mindst et halvt år frem. Så hermed en opfordring til at gå mere ind på vejlespejderne.dk. Når man trykker på et arrangement i kalenderen kommer der flere informationer om arrangementet samt eventuel mulighed for tilmelding.

Vi håber også at kunne gøre vores lukkede facebook gruppe mere levende. Vi går ud fra, at I forældre sætter pris på vores opslag fra lejrene og nogle gange de ugentlige møder, så I kan følge lidt med hjemme i stuerne. Vi hører også rigtig gerne fra jer – så kommenter endelig og læg også gerne selv noget op i gruppen (f.eks. giver det god energi til lederne, når vi hører om børn, som har haft en særlig fed oplevelse). Hvis I endnu ikke er medlem af gruppen ”Ørnebjerg Gruppe”, så hiv fat i en leder.

Ved at få meldt ud hvem der er leder og assistent i de forskellige grene (mikro, mini, junior, trop, senior) skulle ansvarsområder og forventninger (og dermed også kommunikationen) også gerne forbedres og tydeliggøres. Vi omtaler alle os selv og hinanden som ledere i det daglige, men det er grenlederen, som har det overordnede ansvar for grenens aktiviteter og kommunikation – de andre voksne i grenen beskrives som grenassistenter.

Som gruppeleder har jeg det overordnede ansvar for alle gruppens børn og ledere samt gruppens fælles aktiviteter. Har I som forældre spørgsmål, bekymringer, vigtige overvejelser eller andet, så tøv ikke med at kontakte jeres barns grenleder. Man er også altid velkommen til at kontakte mig. Det er vigtigt at alle trives i Ørnebjerg, og vi har brug for at vide hvis et barn mister lysten til at komme til spejder, er bange for at skulle overnatte uden mor og far eller er kommet i en konflikt det ikke selv kan løse – så vi sammen kan finde en konstruktiv vej frem.

Det Danske Spejderkorps

Spejderbevægelsens værdier er kammeratskab, ansvar, friluftsliv og sjov og udfordrende. Igennem disse oplever vi fællesskabsfølelsen og oplevelsen af at samarbejde og løfte i flok. Fællesskabsfølelsen øges også gennem vores uniformering, som vi deler med spejdere fra hele verden. Til uniformeringen hører som minimum spejdertørklædet – så husk at være opmærksom på, om dit barn har dette på, når de sendes afsted til møder og ture. Den blå uniform har mange mærker. Hermed et link, som viser hvor de skal sidde: <https://dds.dk/artikel/uniformsvejledning-og-placering-af-maerker> Er man i tvivl kan man altid spørge en leder.

Spejderværdierne ligger til grund for vores samvær og aktiviteter. Lige før sommerferien spurgte en ny forælder mig, hvad de som forældre kunne bidrage med, når deres børn startede. Et skønt spørgsmål at få, som jo netop lægger sig op af vores værdi om at tage fælles ansvar og oplevelsen af at løfte i flok. Vi håber nemlig, at det også kan strække sig til forældrekredsen. Vi oplever det allerede, når der bages kager og boller til vores ture, og når jeres biler fyldes med spejdere og bagage. Ét af vores kommende projekter er at lave et forælderkatalog, som indeholder en oversigt over de forældre, som på den ene eller anden måde kan og vil bidrage med møde-indhold. Vi har f.eks. en mor der er sygeplejerske, som gerne vil bidrage med førstehjælpsviden, en anden med kontakt til sejlads og en tredje der er særlig god til kort og orienteringsløb. Har du stor viden om svampe, erfaring med dragebyggeri, er sommerfuglekender eller noget helt fjerde, så ville det være skønt at få dig i vores katalog. Både fordi det er rart med ny inspiration, fordi vi gerne vil lære jer bedre at kende og fordi det vil være en god hjælp til de frivillige ledere. Så sig endelig til ☺

En anden måde at bidrage på er ved at møde op til vores arbejdsweekender sammen med de grønne spejdere. Vi kan hurtigt få en masse fra hånden med mange hænder.

Lokaler

Sammen med de grønne spejdere er vi jo i fuld gang med at få realiseret et (tiltrængt) nyt spejderhus. Én af måderne vi skaffer penge til projektet på er ved at sælge sponsorater (se vedhæftede folder). Måske din virksomhed eller nogen du kender ville være interesseret i at støtte vores gode formål og samtidig få en sponsorplade op at hænge i det nye hus? Hvis alle lavede et lille fodarbejde med at spørge og opfordre en håndfuld virksomheder, kunne vi hurtigt komme i hus.

Derudover er bestyrelsen netop nu i gang med et større projekt på Ibæk Strandvej, hvor Ørnebjerg ejer en lille spejderhytte, og hvor vi har nogle penge, som er bundet til stedet. Der vil bl.a. blive bygget en ny hytte og lavet en forhindringsbane på grunden samt flere ting – mere info følger. En lille perle tæt på fjorden, som gerne skulle danne rammen for fremtidige spejderaktiviteter.

Gruppen og arrangementer

Ørnebjerg har tidligere haft en familiespejd gren, og kan efter en pause nu igen starte op efter ferien. Vi er glade for at kunne byde Troels, Heidi, Michael og Anne velkommen i ledergruppen, og de vil dele ansvaret for møderne imellem sig. Familiespejd-møderne vil foregå hver anden søndag fra 10-12 og er for børn mellem 3-6 år og deres forældre og eventuelle søskende. Første mødegang er d. 25. aug. og prisen er 335 kr. pr. halve år. Vi håber, at mange børn og forældre vil være interesseret i dette tilbud, så det er bare at møde op eller eventuelt kontakte én af lederne fra grenen (kontaktinformationer findes på hjemmesiden). Udbred også gerne nyheden i jeres netværk.

Som noget nyt har vi i ledergruppen besluttet at lave justeringer i vores grensystem. Dette vedrører antal af år man går i junior- og tropsgrenen. Vi udvider juniorgrenen til 3 år. Dvs. at man er junior fra 4. til og med 6. klasse. Og tropsgrenen bliver derfor for børn fra 7.- 9. klasse. Dette særligt for at mindske aldersspændet i tropsgrenen. Vi har kun hørt om gode erfaringer om dette fra andre grupper, så vi regner med, at det også kommer til at fungere godt for os.

Første og fælles mødegang efter sommerferien er d. 15. aug. kl. 18-19.30. Vi mødes ved spejderhuset og går traditionen tro i samlet flok til Ørnebjerg med fanerne forrest. Her gennemgår vi oprykningsceremonien og tilbage ved hytten serveres kaffe og kage. Meddel mig gerne, om du kan bage en kage til dagen.

Som traditionen også byder, så er anden mødegang efter sommerferien vores å-vandring d. 22. aug. Det er blevet fortalt, at å-vandringen opstod efter udfordringer med at holde spejderne fra åen på møderne. Det blev besluttet, at spejderne skal holde sig fra åen (medmindre en leder giver tilladelse), men så giver vi den til gengæld fuld gas én gang om året. Så mød op i tøj der må blive vådt og beskidt og medbring skiftetøj fra yderst til inderst fra top til tå. Det er vigtigt ikke at møde op i gummistøvler eller sandaler men derimod i lærreds-/kondisko. Vi opfordrer særligt mikro- og miniforældre til at deltage sammen med deres spejder. Flere steder er det meget dybt og udfordrende at gå. Mødetidspunktet er som vanligt 17.00-18.30 for mikro/mini og 18.30-20.30 for junior/trop.

Juniorerne tog sidste år ”shelty-mærket” og de havde et helt fantastisk forløb. Det indebærer én overnatning i shelter i alle årets måneder. På baggrund af den store succes satser vi på at gøre det til en fremtidig tradition at starte shelty-mærkets overnatninger op i september måned for de juniorer, som har lyst og mod på det. Stort tak til Dorthe (Sejers mor) som sidste år planlagde og gennemførte alle overnatninger. Fremadrettet vil vi gøre brug af hendes erfaringer og så dele overnatningerne imellem alle gruppens ledere. Den første overnatning bliver med Benjamin d. 20.-21. sept.

Spejderledere

Herunder ses en lederoversigt. Vi skulle gerne få lavet en side på hjemmesiden, hvor oversigten fremgår, således vi hele tiden kan få opdateret, når nye ledere kommer til eller gamle stopper. Er du som forælder interesseret i at blive en del af vores lederfællesskab, er du altid velkommen til at bidrage med den tid og i det omfang det ønskes og kan lade sig gøre.

Ændringer siden før sommerferien: Opstart af familiespejd med Claras far Troels, Heidi, Kayas far Michael og Olivers mormor Anne som ledere. Christian bliver udover juniorleder også mikroleder. Minigrenen byder velkommen til Sebastians mor Lea som ny leder. Benjamin rykker fra junior til tropsgrenen. Jeg rykker fra mini til juniorgrenen.

|  |  |  |
| --- | --- | --- |
| **Lederoversigt:** | |  |
|  | Grenleder | Grenassistent |
| Familiespejd: | Troels |  |
|  | Heidi |  |
|  |  | Michael |
|  |  | Anne |
|  |  |  |
| Mikro: | Christine |  |
|  |  | Christian |
|  |  |  |
| Mini: | Morten |  |
|  |  | Bertha |
|  |  | Bodil |
|  |  | Lea |
|  |  |  |
| Junior | Christian |  |
|  |  | Constance |
|  |  | Anette |
|  |  |  |
| Trop | Tim |  |
|  |  | Silas |
|  |  | Benjamin |
|  |  |  |
| Klan | Constance |  |

Find kontaktinformationer på hjemmesiden.

Dette var alt for nu ☺ I ledergruppen glæder vi os til endnu et år med masser af oplevelser og spejderi.

Spejderhilsner

Anette